Icelandair Cargo hefur gert samning við FedEx og TNT um flutninga á öllum þeirra vörum til og frá Íslandi . Samningurinn , sem er til þriggja ára , tekur gildi í byrjun árs 2020 . FedEx og TNT hafa sameinað starfsemi sína eftir kaup FedEx á TNT og stefna að því að auka umsvif sín hér á landi í samstarfi við Icelandair Cargo . FedEx er sem kunnugt annað af stærstu fraktflugélögum í heimi , með höfuðstöðvar í Bandaríkjunum . Vegna samningsins verður nokkur breyting á flugáætlun Icelandair Cargo til Evrópu . Flug til Liege í Belgíu mun aukast verulega í ljósi þess að Liege er einn af aðal flugvöllum FedEx og TNT í Evrópu . Fraktvélar Icelandair Cargo munu fljúga sjö sinnum í viku til Liege í Belgíu og þrisvar sinnum í viku til East Midlands í Bretlandi . Þá bíður félagið eftir sem áður upp á fraktþjónustu til allra 40 áfangastaða Icelandair . Þess ber að geta að mikil bylting varð í starfsemi Icelandair Cargo eftir að Icelandair tók í notkun Boeing 767 breiðþotur þar sem þær vélar taka umtalsvert magn af frakt samhliða farþegaflugi . Nú eru fjórar slíkar í flota Icelandair . Icelandair Cargo áætlar að flytja tæplega 50.000 tonn af frakt á árinu sem er að ljúka , en af því fer um 60% með farþegavélum Icelandair . „ Samningurinn við FedEx og TNT er einn sá stærsti sem Icelandair Cargo hefur gert um samskonar flutninga . Aukið framboð á meginland Evrópu felur í sér aukin tækifæri fyrir aðra viðskiptavini Icelandair Cargo , t.d. íslenska útflytjendur á sjávarafurðum . Þeirra markmið er að koma vörum sínum ferskum á markað í Evrópu með skjótum , öruggum hætti . Með yfirvofandi útgöngu Breta úr Evrópusambandinu felast tækifæri í því að auka flug til meginlands Evrópu , þar sem stór hluti af þeim fiski sem flogið var til Bretlands fór samdægurs áfram til Meginlandsins . Aukin tíðni til Belgíu tryggir útflytjendum áfram örugga leið á mikilvæga markaði í Evrópu . Samhliða þessari uppbyggingu á leiðakerfi Icelandair Cargo í Evrópu munu umsvif félagsins á flugleiðum til Bandaríkjanna eflast í samstarfi við FedEx og TNT . “